थोड़ी मेहनत मैं करूं, थोड़ी कृपा आप करो प्रभु
शहर के अलग अलग मंदिरों में अलग अलग तरीकों से मन्नतें मांगी जाती हैं। कुछ मंदिरों में तो भक्तों का तरीका अनूठा और रोचक है। ऐसा ही एक मंदिर है रंगई स्थित हनुमान मंदिर। यह मंदिर शहर के प्रसिद्ध मंदिरों में से एक है। यहां पर हर दिन सैकड़ों की संख्या में श्रद्धालु पहुंच रहे हैं। इस मंदिर में भगवान की कृपा प्राप्ति के लिए पूजा-पाठ, दान-दक्षिणा और प्रसाद तो भक्त चढ़ाते ही हैं, वहीं कई भक्त ऐसे हैं जो इस मंदिर की दीवारों पर अपनी मन्नत लिखते हैं। भक्तों के इस रिवाज से मंदिर प्रबंधन भी असमंजस में है। उदाहरण के तौर पर रंगई मंदिर में एक छात्र ने लिखा है कि परीक्षा में थोड़ी मेहनत मैं करूंगा थोड़ी कृपा आप करना बजरंग बली।
मौजूदा समय में इस रंगई मंदिर में श्रद्धालुओं के रूप में सबसे अधिक छात्र-छात्राएं पहुंच रहे हैं। बोर्ड की परीक्षाएं शुरू होने से इन छात्र-छात्राओं की संख्या शहर के विभिन्न मंदिरों में बढ़ गई है। खासकर शहर के रंगई सहित बाढ़वाले गणेश, सिद्धेश्वरी माता मंदिर, कांच मंदिर, बाबा बहरा घाट, राम घाट मंदिर, चरणतीर्थ सहित अन्य प्रसिद्ध धार्मिक स्थानों पर ये छात्र-छात्राएं अपनी मन्नतें लेकर पहुंच रहे हैं। मंदिर पुजारियों के मुताबिक इस समय मंदिर में आने वाले श्रद्धालुओं की संख्या करीब तीस प्रतिशत तक बढ़ गई है। यह बड़ी हुई संख्या छात्र-छात्राअों की बताई जा रही है। मंदिर के पुजारी सीताराम महाराज ने बताया कि श्रद्धालुओं को मंदिर की दीवारों पर लिखने से कई बार रोका।
भगवान जी मुझे पास करवा देना, मेरी नौकरी लगवा देना
रंगई मंदिर में गर्भगृह के चारों तरफ की दीवारों पर पिछले कई वर्षों से भक्त अपनी मन्नत लिखते आ रहे हैं। जो अभी तक जारी है। पिछले माह ही इस मंदिर की शहर के कुछ समाजसेवियों ने पुताई कराई थी, लेकिन इसके बाद फिर भक्तों ने इन दीवारों को मन्नतों से गूद दिया गया। किसी ने दीवार पर लिखा है कि भगवानजी मेरी नौकरी लकवा दो नहीं तो मेरी शादी टूट जाएगी। किसी ने परीक्षा में पास कराने तो किसी ने परीक्षा में फर्स्ट आने की प्रार्थना लिखी हुई है। किसी ने न्यायालय में चल रहे कानूनी विवाद में फैसला अपने पक्ष में आने की विनती की है। इसी तरह घर परिवार की सुख समृद्धि, बच्चों की नौकरी, पढ़ाई, शादी, स्वास्थ्य कामनाओं से जुड़ी मन्नतें रंगई मंदिर की दीवारों पर लिखी नजर आ रही हैं।
मिन्नतें
hin_Deva hin_Deva awa_Deva hin_Deva hin_Deva san_Deva